**Saksliste til årsmøte i Gimle IF**

**TID: 4. mars 2024 klokka 18.00**

**STED: VENÅSHYTTA**

1. Godkjenne de stemmeberettigede.

2. Velge dirigent

3. Velge protokollfører - referent.

4. Velge to medlemmer til å underskrive protokollen.

5. Godkjenne forretningsorden

6. Godkjenne innkallingen.

7. Godkjenne saklisten.

8. Behandle idrettslagets årsberetninger for 2023

9. Behandle:

 a. idrettslagets regnskap for 2023

 b. styrets økonomiske beretning

 c. kontrollutvalgets beretning

10. Behandle saker som fremgår av saksliste.

11. Fastsette medlemskontingent, og treningsavgift for 2025.

12. Vedta idrettslagets budsjett for 2024

13. Behandle idrettslagets organisasjonsplan.

14. Foreta følgende valg:

a) leder

 nestleder

 tre styremedlemmer

 varamedlem til styret

b) Kontrollutvalg med leder, ett medlem og ett varamedlem.

c) Gi styret fullmakt til å oppnevne representanter til ting og møter i

 de organisasjonsledd idrettslaget har representasjonsrett.

 d) Valgkomité med leder, ett medlem og ett varamedlem.

**SAK 1: Godkjenne de stemmeberettigede**

For å ha stemmerett på årsmøte må man ha fylt 15 år i løpet av kalenderåret, vært medlem av idrettslaget i minst en måned, og gjort opp sine økonomiske forpliktelser til idrettslaget. §5-1.

**SAK 2: Velge dirigent**

**Styret foreslår:**

**Tore G. Moen**

**SAK 3: Velge protokollfører – referent**

**Styret foreslår:**

**Morten Paulsen**

**SAK 4: Velge to medlemmer til å underskrive protokollen**

**Styret foreslår:**

**Trygve Fosse og Alf Ytterbøl**

**SAK 5: Godkjenne forretningsorden**

1. Årsmøtet ledes av den valgte dirigent, og protokollen føres av den valgte referent.
2. Alle henvendelser rettes til dirigenten.
3. Alle vedtak fattes i henhold til Gimle IFs lover
4. For at et vedtak skal være gyldig, gjelder alminnelig flertall.
5. For at et vedtak om lovendring skal være gyldig gjelder 2/3 flertall.
6. Valg foregår skriftlig hvis det foreligger mer enn ett forslag eller det fremmes krav om det.
7. Forslag utenom de saker som er nevnt i dagsorden, eller i dem på forhånd innleverte forslag, kan ikke fremmes.
8. Når årsmøtet er avsluttet blir det delt ut blomster og servert kringle, kaffe og drikke.

**Styret foreslår å godkjenne forretningsorden.**

**SAK 6: Godkjenne innkallingen**

Dato for årsmøtet ble første gang gjort kjent på Gimle IFs hjemmeside 9. januar 2024. Alle klubbens registrerte medlemmer fikk årsmøteinnkalling pr. e-post eller SMS 10. januar. Innkallingen inneholdt frist for forslag og informasjon om når og hvor sakslista og dokumentene ble tilgjengelig.

**Styret foreslår å godkjenne innkallingen**

**SAK 7: Godkjenne sakslisten**

Fullstendig saksliste med alle saksdokumenter, herunder valgkomiteens innstilling, skal være tilgjengelig for klubbens medlemmer senest en uke før årsmøtet.

Sakslisten med alle relevante dokumenter til årsmøtet ble lagt ut på Gimle IFs hjemmeside søndag 25. februar.

På årsmøtet skal det denne gang deles ut to hedersbevisninger til to av Gimles medlemmer.

**Styret foreslår at sakslisten godkjennes**

**SAK 8: Behandle idrettslagets årsberetning for 2023**

**STYRET HAR BESTÅTT AV:**

**Leder:** Morten Paulsen (valgt for ett år – på valg)

**Nestleder:** Dag Borge Svendsen (ansvar utleie) (valgt for 2 år – ikke på valg)

**Styremedlem:** Knut Vingerhagen (ansvar hytte) (valgt for ett år- på valg)

**Styremedlem:** Oddbjørn Gresholt (ansvar ski og løyper) (valgt for 2 år – ikke på valg)

**Styremedlem:** Tone Albinson (kasserer) (valgt for to år – ikke på valg)

**Vara til styret:** Benjamin Strøm (valgt for to år – ikke på valg)

**I tillegg er disse valgt:**

**Kontrollutvalg:** Nils Gundersen (leder) (valgt for 2 år – ikke på valg)

og Tor Hernes (valgt for ett år – på valg)

**Vara til kontrollutvalg:** Nils W. Høgberg (valgt for to år -ikke på valg)

**Valgkomite:**

Ingvar Nordås (leder), Lars Åge Seim (medlem), Eva Steffensen (vara)

(alle for ett år – på valg)

**MEDLEMMER:**

I 2023 er det en økning på 11 nye medlemmer og to utmeldinger, altså netto på ni, og totalt 147 medlemmer.

(fjorårets tall i parentes):

Alder Kvinner Menn Total

**0-19 år 5 (4) 2 (2) 7 (6)**

**20 – 46 (47) 94 (85) 140 (132)**

 **Totalt 51 (51) 96 (87) 147 (138)**

**ÆRESMEDLEMMER:**

**1951: Eugen Nordskogen**

**1976: Erling Glomsrød, Nils Arvidsen, Thormod Paulsen**

**1986: Odd Kildebo**

**1996: Trygve Fosse, Tor Hernes, Nils Erik Kildebo, Arne Larsen**

**2001: Henry Sund, Ingvar Nordås, Tor Halvorsen**

**2021: Ragnhild Hernes, Johanna Ytterbøl, Kåre Backe, Kjell Bergstrøm, Arne Kristiansen.**

**2023: Knut Vingerhagen, Oddbjørn Gresholt**

**MØTER:**

Det har vært avholdt 10 styremøter, ett ekstraordinært årsmøte og ett ordinært årsmøte i året 2023.

**REPRESENTASJON:**

I februar deltok Dag Borge Svendsen på o-kretsens ting.

I mars deltok Morten Paulsen på et møte om naturmangfold i regi av Halden kommune.

Morten deltok på årsmøtet til Halden idrettsråd i mars

Dag Borge møtte på Allemed-dugnad i regi av Halden kommune i mai

Morten og Lars-Petter Herft deltok på stand i Busterudparken 10.juni under frivillighetens dag.

Benjamin Strøm og Lars-Petter Herft representerte Gimle IF på Idrettens dag i Busterudparken i september.

Bjørn Slåtterø deltok på infomøte om Halden Arena i oktober.

Dag Borge deltok på møte i regi av Halden kommune om Tilrettelagte aktiviteter, sammen med TFL.

Knut Vingerhagen deltok på ledermøte i regi av Halden Idrettsråd i desember

**GIMLE IF I BERGSOKNINGEN:**

Gimle IF er omtalt i den lokale boka Bergsokningen for 2023. Tor Hernes skrev en sak om at Venåshytta fylte 90 år, med en fyldig reportasje på historikken, med gode, gamle bilder med mye klubbhistorie.

**ARRANGEMENTER:**

**Tippetrim:** Det har vært avviklet fem Tippetrimmer fra Venås, to på våren og tre på høsten, med ganske bra deltakelse. Årets siste Tippetrim gikk til og med innendørs på Venåshytta i forbindelse med hyttejubileet 2. juledag. Trygve Fosse gjør en kjempefin jobb og det er helt klart at Tippetrim fører til bedre besøk på hytta.

**Uke 46:** Fredag 17. november møttes ca. 15 gubber til en samling på hytta til mimring, allsang og bevertning. Gamle filmer fra o-løp på 70-tallet ble også vist.

**TURORIENTERING:**

Gimle IF er en av fire klubber i Halden som er med og arrangerer turorientering. Trygve Fosse er vår mann som møter i tur-o-gruppa og legger ut poster i marka. Tone er kasserer også der. Det var i år 6 vanlige turer og 7 familie- og barneturer, med totalt 111 poster. 286 personer har vært på minst en post, 39 på alle. Avslutningen ble lagt til Venåshytta 15. oktober, med kake og premier til deltakerne.

**STOLPEJAKTEN:**

Også i 2023 var vi delarrangør av Stolpejakten i Halden, sammen med Halden Skiklubb. Vi la ut rundt 40 stolper i Scultzedalen og i Vadet i Tistedal, og delte ut gratis kart i postkassa på Venås. Dessuten delte vi ut mange kart til Halden bibliotek. Totalt var det 5206 (4553 i fjor) som var med på Stolpejakten i Halden i år. Totalt i Halden og Aremark ble det registrert rundt 156.000 stolpebesøk.

**MANDAGSTURER:**

Det ble i 2023 gjennomført 19 mandagsturer, med Trygve Fosse som turleder. Det er absolutt verdt å bli med på disse turene. Trygve har historien om steder og når bålet tennes og kaffen koker, er det hyggelig langt til skogs. Det ble gjennomført 19 ulike turer og oppmøtet har vært bra også dette året.

**TRENINGER/IDRETTSLIG VIRKSOMHET:**

**Våre maraton- og langdistanseløpere** har trent jevnt og trutt gjennom hele året, ikke nødvendigvis fra Venås. De avtaler treninger på appen Strava og er ofte å se også langs veier i Gimle/Næridsrød-området.

I slutten av september startet **damegruppa** opp sine treninger igjen og i oktober startet også **innetreningen for gubbene** i gymsalen, med velvalgt musikk i regi av Trygve. **Utendørstreningene torsdag** har foregått hele året. Felles for alle disse treningene er at det er plass til flere.

Bjørn Slåtterø og Tore Moen startet opp igjen med innetrening i gymsalen på Gimle skole på tirsdagene, også kalt **«Sommerkroppen 2024».** Innebandy og styrketrening står på programmet og både herrer og damer er med på treningene.

**DUGNADER:**

13 medlemmer meldte seg på som **valgverter** i lokalvalget i Halden og takket være denne dugnadsinnsatsen fikk Gimle nær 15.000 kroner av Halden kommune, som takk for innsatsen.

Vår trofaste dugnadsgjeng har på de faste treffene på **onsdager** sørget for nødvendig vedlikehold av løyper, snøbrøyting, reparasjoner på hytta og uteanleggene, dugnadsarbeid i forbindelse med ny trimløype i 1-kilometeren og klatreparken. Vedhogst og kløyving av ved og tilrettelegging av ved til oss selv og publikum. Det har også vært satt ut rundt 40 stolper i Venås/Høyåsmarka og montert skilt på disse.

Vi vil ellers takke alle som stiller opp på dugnad som **hyttevakt.** Dette er svært viktig for klubben fordi det synliggjør oss på en positiv måte.

**ANLEGG:**

**Trimløypa:** Våren 2023 ble trimløypa tatt i bruk og offisielt åpnet med snorklipping av våre sponsorer Berg sparebank og Sparebank1Stiftelsen Halden.

**Klatreparken:** I juni ble klatreparken åpnet, med populær zip-line, klatrenett og en fornying av klatreveggen. Dessuten er det montert et klatretau i unnarennet på hoppbakken. Vi vil takke Berg sparebank, Sparebank1 Østfold/Akershus og Halden Idrettsråd for pengestøtte, og dessuten Henrik Aune i Klatring på Grensen for flott jobb med montering av parken.

**Akebakken:** Forsommeren 2023 ble det slåddet og fjernet mye stein, og bakken ble sådd med gress. Bakken er veldig populær og da snøen kom i desember 2023 var det stor aktivitet der. Bakken er også mulig å brukes på kvelden, i og med at vi har stolpelys i bakken.

**KART:**

Tom Brattli er vår kartmann og han har i 2023 fortsatt synfaring på Venåskartet. Dessuten har han startet jobben med å synfare Hiås-kartet i Torpedal, terrenget som ligger sør for Lindtjern.

**GAVER/SPONSORMIDLER**

I 2023 fikk vi totalt 819.200 kroner i støtte til bergvarmeprosjektet fra Sparebank1Stiftelsen Halden (500.000), Berg sparebank (300.000) og Enova (19.200). Vi fikk 195.000 kroner til Klatreparken av Sparebank1 Østfold/Akershus (90.000), Berg sparebank (80.000), Halden Idrettsråd (25.000).

Vi fikk 79.000 kroner av Halden kommune til støtte av strømutgifter i lysløypa og vi fikk 15.000 kroner av Halden kommune for hjelp av skilting av Schultzedalen.

Vi fikk 164.500 kroner av Sparebank1Stiftelsen Halden til Trimløypa og vi fikk 20.000 kroner av Berg sparebank til kaffe-vaffelavtalen.

**Totalt i 2023 har vi altså fått utbetalt hele 1.292.700 kroner i gaver og sponsormidler.**

**SPONSORER:**

Dette har vært våre sponsorer i 2023:

**Berg sparebank**

**Kynningsrud AS**

**Rema 1000 Brødløs**

**Monsternett**

**Stangeskovene AS**

**Sørby Utleie**

**Mesterbygg Halden AS**

**AF gruppen Østfold**

 **PEAB**

**Tømrerfirma Magne H. Karlsen**

**Jensen og Scheele Auto**

**Riis Elektro**

**Leif Grimsrud**

**HANDLINGSPLAN:**

Vi har laget en handlingsplan som går fram til 2026, det året Gimle IF fyller 100 år.

Planen går både på å prøve å skape ny rekruttering til klubben og ha en plan for hvilke anlegg vi skal satse på eller fornye.

**Dette er utført ihht plan i 2023:**

**Venåshytta:**

Delvis etterisolert og installert bergvarme i deler av hytta. Gulvet i lille peisestue slipt og lakkert.

**Klatrepark:**

Ferdigstilt i juni med zip-line og ulike klatretau.

**Akebakken:**

Ryddet for stein, slåddet med traktor og sådd gress

**Trimløype:**

Seks apparater i 1-kilometeren montert. Offisiell åpning i mai.

**Løyper:**

Preparert løypa mellom p-plassen sør for hytta og Tosterødtjern. Kjørt på pukk og barkflis

**Fellesmerking Venås- og Høyåsmarka:**

Satt ut ca 40 stolper med skilt.

**Bynære løyper:**

Merket og skiltet Scultzedalen, sammen med Halden kommune og Halden skiklubb.

**Hovedplan for 2024 er:**

1. Trimrommet pusses opp og apparater fornyes
2. Skifte ut alle lysstoffrør i hytta til LED
3. Rydde i Venåsbakken – sikre vedforsyning for 2025
4. Fullføre oppgradering av kjøkkenløypa
5. Fullføre prosjektet merking/skilting av Venås- og Høyåsmarka

**Styrets kommentar:**

Året 2023 har vært preget av stor aktivitet på anleggssiden, som kan være med på å gjøre Venåshytta og områdene rundt mer attraktive for familier og unge. Klatrepark, trimløype og akebakke er stikkord her. Styret er meget fornøyd med å ha fått på plass en bærekraftig oppvarming av hytta, uten alt for store egenkostnader, takket være gode bidragsytere.

Rent sportslig fikk klubben en norgesmester i 2023. Willy Grønstad vant sin klasse H-75 i Veteranmesterskapet. Morsomt er det også at våre langdistanseløpere setter Gimle på kartet ved stadig sterke prestasjoner på maraton og langløp.

Vi takker alle våre medlemmer og sponsorer for at de støtter klubben i vårt arbeide med å skape et godt, aktivt miljø, bevaring av Venåshytta, og vår stadige jobb med å oppgradere anleggene, til glede for alle.

**VEDLEGG TIL ÅRSBERETNING**

**Årsrapport for hytta/anlegg 2023**

Bergvarmeprosjektet har vært det store prosjektet for klubben i 2023. 9.november ble anlegget satt i drift og vi fikk testet anlegget godt i desember, som ble en kald måned. Sammenligner vi med desember i 2022, som også var en mildere måned enn den i 2023, så brukte vi ca 40 prosent mindre kilowattimer med det nye bergvarmeprosjektet.

I støtte til prosjektet fikk vi 819.200 kroner. Regningene fra Halden rørleggerservice, Stangeskovene og Riis Elektro viser at prosjektet kostet ca. 900.000 kroner. Dette takket være en stor dugnadsinnsats og at Halden rørleggerservice og Stangeskovene kom med skikkelig gode rabatter på sine leveranser.

Ellers på hytta er det og si at deler av hytta ble etterisolert med innsprøyting av rockwool i taket over lille og store peisestue. Også i kjelleren er det gjort et stort oppussingsarbeid med ny isolering av vegger og tak og flislegging av gulv.

Gulvet i lille peisestue er slipt og lakkert og ny kobberplate foran peisen er skaffet og sponset av Hellberg og Bjerkeli AS.

Leif Eriksens maleri i store peisestue er renset og fernisert. Kunstmaler Glenn Skibsted har gjort dette.

I mai hadde vi El-tilsyn av Elvia – ingen mangler eller avvik, tilsynsrapport er laget og godkjent.

Ellers feiret vi hyttas 90-årsjubileum 2.juledag med meget godt besøk og Tippetrim inne på hytta.

Hytta ble søndagsåpnet 1. oktober med populær Tippetrim, og mange besøkende.

**Knut Vingerhagen**

**Årsrapport utleie og stolpekontrakter:**

**Stolpekontrakter 2023:**

Det er inngått 5 nye avtaler om stolpekontrakter i 2023. Dette er 3 avtaler med privatpersoner og 2 avtaler med bedrifter.

Vi har fra oppstarten og frem til i dag tegnet til sammen 42 avtaler for skilt på stolpene i lysløypa. Vi har totalt 55 stolper tilgjengelig i lysløypa.

Ordningen med stolpekontrakter er med på å styrke økonomien og er øremerket utgifter til strøm til lysløypa.

Målet er å selge flere stolpekontrakter i 2024. Vi informerer om dette på hjemmesiden til Gimle I.F. og ved oppslag på Venåshytta.

**Utleie av Venåshytta:**

Hytta er åpen for utleie til egne medlemmer, privatpersoner, idrettsforeninger, skoleklasser og bedrifter m.v.

Selv om vi økte prisene på utleie noe i 2022 ser det ut til at prisnivået ikke er for høyt i forhold til andre som leier ut lokaler. Tilbakemeldingen fra leietakere i 2023 har også vært svært positiv og flere har kommet tilbake for å leie hytta på nytt i 2024.

Rebecca Wille som er vår rengjøringshjelp, gjør en veldig fin jobb og vi er glad for å ha henne med på laget. Vi har et godt samarbeid med Brannvesenet i Halden når vi har overnattingsgjester på hytta. Det har vært nødvendig å begrense overnatting på loftet av hensyn til brannsikkerheten. Brannvesenet har nå stilt krav om at vi sørger for at rømningsveier fra vinduer på loftet er i samsvar med forskriftene. Brannstiger fungerer som de skal, men det ene vinduet er for smalt og vi må skifte dette i løpet av 2024 dersom vi skal kunne benytte loftet som overnattingsplass ved utleie.

I 2023 har vi inngått til sammen 42 avtaler om utleie. Flere har leid hytta over en lengre periode, først og fremst i forbindelse med treningssamlinger. De fleste utleieavtaler har vært for 1 døgn, både til bursdagsselskap, barnedåp, konfirmasjon, skoleklasser, sommeravslutning for arbeidsplasser, sommercamp for ungdommer, sesongavslutning for Atomen BIL orientering, grøtfest for svømmeklubben, fagsamling for kommunen og julebord for private og bedrifter.

Utleievirksomheten gir et godt tilskudd til økonomien for klubben og i 2023 har vi hatt inntekter på til sammen kr. 209.720. Utgifter er naturlig nok økte strømutgifter, men med installering av bergvarmeanlegget vil dette bli redusert i 2024. Utgifter til rengjøringsmedarbeider er på til sammen kr. 25.500.

Det er ikke rapportert om skader eller hærverk i forbindelse med utleie.

Vi har en regel om at utleie av hytta ikke skal gå på bekostning av våre medlemmers bruk til trening eller andre hyggelige sammenkomster. Dette fungerer fint.

**Dag B. Svendsen**

**ÅRSRAPPORT SKI OG LØYPEUTVALGET 2023**

Som vanlig en snøfattig vinter der det var få muligheter for skigåing i løypene.

I 2023 har stien fra parkeringsplassen og ned til Tosterød-tjernet blitt betydelig oppgradert ved at det stedvis er breddet noe og det er fylt på pukk og bark.

 Strekningen var stedvis dårlig å gå pga avrenning og bløte partier. Bark og pukk er kjøpt inn og arbeidet er gjort på dugnad av veterangruppa. Akebakken ble også ferdigstilt i løpet av sommeren, det ble slåddet med traktor og plukket stein manuelt.

For øvrig er det gjort vanlig vedlikehold og kantslått i løypene.

Av sportslig aktivitet har Gimle hatt deltagere i de store turrennene.

Bredo Glomsrød deltok også i Romjulsrennet på Sjusjøen der han vant klassen.

I Marcialonga deltok fire blad Glomsrød, Bredo, Martin, Magnus og Trygve, Bredo Glomsrød var raskest i familien og ble nr 3 i klassen. I Vasaloppet leverte Bredo en sterk prestasjon og vant sin klasse. I Birken ble han nr 9. (Trygve G gikk også i Birken, men startet for TFL)

 **Oddbjørn Gresholt**

**Årsrsapport for orientering 2023**

I 2023 har det vært 41 (49 i 2022) Gimle-starter i terminfestede o-løp i Norge og Sverige, fordelt på 10 (13 i 2022) ulike løpere.

Willy Grønstad sto for årets prestasjon da han vant sin klasse i Veteran-NM

I Blodslitet, i regi av Fredrikstad SK, var det sju løpere fra Gimle som startet. Tone Albinson D65, og Willy Grønstad H75 tok hver sin 2.plass.

I løpet av 2023 ble det arrangert 20 løp i IFEs onsdagsløpsserie i Halden. Der var Gimle godt representert med 25 ulike løpere.

**Veteranmesterskapet 2023:**

Nr 1: Willy Grønstad H75 Mellom

Nr 2. Willy Grønstad H75 Lang

**Kretsmesterskapet 2023:**

Nr 2. Willy Grønstad H70 Sprint

Nr. 2 Willy Grønstad H70 lang

Nr 2 Trygve Fosse H80 Mellom

Nr.2 Trygve Fosse H80 Lang

Ellers tar vi med at Willy Grønstad tok to 1.plasser under O-festivalen.

**ÅRSRAPPORT FOR DAMEGRUPPA I GIMLE IF 2023**

Damegruppa har i 2023 hatt 26 treningskvelder på Venås.

Tina Buckholm har også dette året vært trener, mens Heidrun Mattick har vært vikar.

5 mai hadde vi sommeravslutning. Johanna Ytterbøl hadde lagt ut poster i skogen som alle måtte finne. På postene var det spørsmål som måtte besvares. Det ble en hyggelig samling som ble avsluttet inne på hytta med blant annet kringle og kaffe.

22 september reiste 11 damer med tog til Oslo. Der ble det blant annet tid til en tur på kafe. Senere møttes alle på Egon restaurant for et godt måltid. Senere på kvelden var vi på Chat Noir og så på Evig Ung. En flott forestilling med mye latter.

13 desember hadde vi vår tradisjonelle juleavslutning med koldtallerken, kake, kaffe og bingo med blomsterpremier. 13 damer deltok. Det ble en koselig kveld.

Sølvi Olsen har vært leder i styret, Vigdis Bråten sekretær og Bjørg Liholt kasserer.

**Vigdis Bråthen- sekretær**

**Årsrapport fra løpergruppa**

Våre langdistanseløpere har også markert seg godt i 2023.

Victor Borge Svendsen var tilbake etter skade og imponerte under Berlin Maraton. Der løp han på 2.30.41, som er hans nest beste tid på distansen. Personlig rekord er på 2.28.55.

Camilla Bønøgård var raskt tilbake på vinnersporet, til tross for at hun og Bjørnar Degnes fikk lille Theodor. Bare seks uker etter fødselen gikk hun bort og vant halvmaratondistansen i Ørsjødilten.

Både under de to lokale løpene Byløpet og Monolittenløpet deltok flere Gimle løpere denne gang. Camillia Bønøgård, Bjørnar Degnes, Andreas Vingerhagen, Benjamin Strøm, Magnus Glomsrød, Christer Ax-Olsen og Lars Petter Herft løp alle for Gimle og løp gode løp alle sammen.

Strømstad løperklubb arrangerte Novemberflåset med solid Gimle-deltakelse. Camilla vant sin klasse på 10-kilometeren, mens også Gimle-løpere som Aanon Røring, Benjamin Strøm, Lasse Christiansen, Martin Syver Larsen, Andreas Engen og Bjørnar Degnes også deltok.

Benjamin Strøm var med på flere ultralange distanser. Han har vært med på Ultravasan på hele 92 kilometer, Østerleden Ultra Trail (62 km), Lidingøloppet, og debuterte som maratonløper i Stockholm Maraton, for å nevne noe.

Under Birkebeinerløpet deltok Bjørn Slåtterø og Martin Syver Larsen.

**SAK 9: Behandle idrettslagets regnskap for 2023, styrets økonomiske beretning og kontrollutvalgets beretning**

1. Årsregnskapet: **Se vedlegg 1**
2. Styrets økonomiske beretning: **Se vedlegg 2**
3. Kontrollutvalgets beretning: **Se vedlegg 3**

**SAK 10: Behandle saker som fremgår av godkjent saksliste**

Utdeling av hedersbevisninger

**SAK 11: Fastsette medlemskontingent og treningsavgift for 2025**

**Styret foreslår å beholde medlemsavgiftene som i dag:**

**Medlemsavgifter:**

Medlem fra 0-19 år: 150 kroner

Medlem fra 20 år: 300 kroner

Familiemedlem (samme husstand): 700 kroner

**Treningsavgifter:**

**Styret foreslår å beholde treningsavgiftene som i dag:**

Medlem fra 0-19 år: 100 kroner

Medlem fra 20 år: 300 kroner

Familie: 500 kroner

**SAK 12: Vedta idrettslaget budsjett for 2024**

Budsjettet: **Se vedlegg 4**

**Styret foreslår at budsjettet vedtas**

**SAK 13: Behandle idrettslagets organisasjonsplan**

**Organisasjon:** Gimle IF’s ledelse består av leder, nestleder, tre styremedlemmer samt ett varamedlem. Laget har et valgt kontrollutvalg med to medlemmer og ett varamedlem.

Styret fordeler ansvaret for de forskjellige oppgaver/aktiviteter laget har på sitt program mellom styremedlemmene.

Styret oppnevner en ansvarlig for politiattestordningen og en ansvarlig for barneidrett.

Styret oppnevner etter behov utvalg og enkeltmedlemmer til å planlegge og gjennomføre spesielle arbeidsoppgaver, aktiviteter og arrangementer.

**Kontrollutvalget** arbeider i overensstemmelse med instruks og retningslinjer fra Norges Idrettsforbund.»

**Aktivitet:** Gimle IF’s hovedaktiviteter er å drive aktiv idrett og rekruttering innenfor orientering, skirenn og friidrett/løp, legge til rette for trim og mosjon blant medlemmene, holde Venåshytta i tilfredsstillende stand for inneaktiviteter og utleie, holde åpen kafe for turgåere om høsten og vinteren, legge til rette for mosjon og friluftsliv ved å vedlikeholde og merke turstier, samt ved åpne trimarrangementer.

**Forslag: Styret foreslår at årsmøtet vedtar denne organisasjonsplanen**

**SAK 14: Valg**

**Punkt a og b:** forslag fra valgkomiteen foreligger: **Se vedlegg 5**

**Punkt c:** styret foreslår at årsmøtet gir styret fullmakt til å oppnevne representanter til ting og møter til overordnede ledd, slik som forbund, kretser og lignende.

**Punkt d:** velge valgkomite’:

Styret foreslår følgende valgt, alle for ett år: **Se vedlegg 5**